## La Comunitat Valenciana aconseguix rècord històric en arribar als 289 donants d'òrgans i fer 609 trasplantaments

*** El conseller de Sanitat, Marciano Gómez, ha presentat les dades juntament amb el coordinador de Trasplantaments de la Comunitat Valenciana, Rafael Badenes
* La taxa de donació se situa en 52,6 donants per milió d'habitants, per damunt de la nacional (48,9) i de les més elevades a escala mundial
* L'Hospital General Universitari de Castelló és el que major nombre de donacions ha registrat amb 45 donants d'òrgans
* L'activitat trasplantadora creix quasi un 12 % en un any en incrementar-se els trasplantaments d'òrgans de 544 a un total de 609**

El conseller de Sanitat, Marciano Gómez, ha presentat juntament amb el coordinador autonòmic de trasplantaments a la Comunitat Valenciana, Rafael Badenes, el balanç de donació i trasplantament d'òrgans que han desenvolupat els hospitals valencians durant 2023, i segons ha destacat el conseller “la Comunitat Valenciana ha aconseguit rècord històric en arribar als 289 donants d'òrgans i fer 609 trasplantaments d'òrgans”.

Durant la presentació, Marciano Gómez ha traslladat el seu agraïment a totes les persones que han decidit donar els seus òrgans així com als familiars i ha assenyalat que “la xifra de 289 donants no constituïx una dada sense més ni més, sinó que representa totes i cada una d'eixes persones que han mostrat el major gest de generositat, com és la donació d'òrgans, per a salvar la vida d'altres persones o millorar la seua qualitat de vida”.

Així mateix, ha afegit que “tal com reflectixen les dades, la Comunitat Valenciana es troba per damunt de la mitjana nacional i europea quant a donació d'òrgans, la qual cosa posa de manifest el grau de solidaritat de la societat valenciana”.

De fet, durant 2023 s'ha registrat rècord de donants morts amb un total de 274, la qual cosa situa la taxa actual de donació d'òrgans en 52,6 donants per milió d'habitants, xifra per damunt de la mitjana nacional, que registra una taxa de 48,9 per milió d'habitants, i de la mitjana europea amb una taxa de 20,9 per milió d'habitants.

En este sentit, Rafael Badenes ha destacat la importància que ha adquirit la donació d'òrgans a la Comunitat Valenciana, “ja que som una de les regions de més de 5 milions d'habitants amb la taxa més elevada a escala mundial”. Per això, “vull agrair a tots eixos donants i les seues famílies, perquè en el moment més difícil de les seues vides han dit sí a la donació”, ha puntualitzat.

Quant als 289 donants d'òrgans registrats l'any passat, 132 van ser donacions en asistòlia controlada, 142 donants morts i 15 donacions en viu. Segons ha indicat Badenes “respecte a 2022, el nombre de donants s'ha incrementat un 9,6 %, i la donació en viu ha experimentat un augment del 66 % en realitzar-se 15 trasplantaments de donant viu”.

Així mateix, per hospitals, l'Hospital General Universitari de Castelló és el que major nombre de donacions ha registrat amb 45 donants d'òrgans, seguit dels 44 donants a l'Hospital Doctor Balmis i 43 a l'Hospital Universitari La Fe.

D'altra banda, l'equip d'ECMO mòbil de la Comunitat Valenciana, que dona cobertura en el 100% dels centres per a la realització d'esta mena de donació, va realitzar durant l'any passat 47 eixides. Segons ha explicat Rafael Badenes, “la Comunitat Valenciana és de les poques regions del món on tots els procediments de donació en asistòlia controlada es fan amb preservació abdominal normotèrmica, la qual cosa la convertix en la comunitat amb el percentatge més elevat de donants multiorgànics d'esta modalitat”.

**Creixement dels trasplantaments en un 12 %**

Durant l'any passat, els hospitals de la Comunitat Valenciana van dur a terme 609 trasplantaments d'òrgans sòlids, quasi un 12 % més que l'any anterior en el qual es van fer 544 trasplantaments.

En concret, en 2023 es van dur a terme 355 trasplantaments renals, 139 trasplantaments hepàtics, 35 trasplantaments cardíacs, 74 pulmonars i 6 de pàncrees.

Respecte als trasplantaments renals s'ha aconseguit rècord històric amb un total de 355 trasplantaments d'este tipus davant dels 305 de l'any passat, un 16 % més i, a més, destaca la incorporació de l'Hospital Universitari General de Castelló en la realització d'esta mena de trasplantaments.

**Activitat per hospitals**

Durant 2023, l'Hospital Universitari La Fe ha sigut el primer d'Espanya en trasplantaments hepàtics (96 en adults i 6 pediàtrics) i en trasplantaments cardíacs (33 en adults i 2 pediàtrics). D'altra banda, este centre ha realitzat 119 trasplantaments renals, 74 pulmonars i 6 de pàncrees.

Així mateix, a l'Hospital Clínic Universitari de València s'han fet 20 trasplantaments de renyó, a l'Hospital Universitari General de Castelló s'han dut a terme 26 trasplantaments de renyó, a l'Hospital General d'Elx 30 de renyó, a l'Hospital Doctor Balmis han sigut 79 trasplantaments renals i 37 hepàtics i a l'Hospital Doctor Peset s'han realitzat 76 trasplantaments renals.

Per això, el conseller de Sanitat ha aprofitat per a agrair la immensa la labor que exercix l'equip de trasplantaments en la Comunitat Valenciana “perquè gràcies a la seua professionalitat i implicació han aconseguit que molts dels pacients que es trobaven en espera d'un òrgan, tinguen ara una millor esperança i qualitat de vida”.

Finalment, el coordinador autonòmic de trasplantaments ha agraït “la dedicació del personal que forma part en tot procés de donació i trasplantament, en el qual poden arribar a intervindre prop de 100 persones. Una implicació que demostren els 365 dies de l'any i les 24 hores del dia, la qual cosa ens permet continuar creixent i, d'esta manera, millorar l'atenció als pacients”.

Fecha: 17/01/2024